用前韻酬魏倅
作者：王炎
朝代：宋

paragraphs: 手把一麾來霅水，身似痿人方暫起。
此行本爲貧所驅，非戀吳中風土美。
浩蕩煙波隔白鷗，間關道路勞黄耳。
幸而別駕有詩流，相逢眉睫津津喜。
我今白首君黑頭，莫訝鐘鳴不知止。
每因揖客愁下榻，豈暇談玄頻捉麈。
忙裏偷閒花下飲，更約廣文同笑語。
把酒消憂憂更來，見說東臯今渴雨。